钦定古今图书集成/明伦汇编/氏族典/第627卷 > 拓跋愉
## 钦定古今图书集成/明伦汇编/氏族典/第627卷 > 拓跋愉

按《魏书京兆王传》：“京兆王愉，字宣德，太和二十一年
封，拜都督、徐州刺史，以彭城王中军府长史卢阳乌
兼长史，州事巨细，委之阳乌。世宗初为护军将军，世
宗留爱诸弟，愉等尝出入宫掖，晨昏寝处，若家人焉。
世宗每日华林戏射，衣衫骑从，往来无间。迁中书监，
出为冀州刺史。在州谋逆，杀长史羊灵引及司马李”
遵称得清河王密疏，云高肇谋杀害主上。于是遂为
坛于信都之南，柴燎告天，即皇帝位，赦天下，号建平
元年。世宗诏尚书李平讨愉。愉出拒王师，频败，遂婴
城自守。事穷见执，送京师。至野王，愉语人曰：“虽主上
慈深，不忍杀吾，我，亦何面目见于至尊。”于时歔欷流
涕，绝气而死，年二十一。后灵太后追封愉临洮王，子
宝月袭。宝月弟宝炬，轻躁薄行，耽淫酒色。孝庄时，特
封南阳王。从出帝没于关西。宇文黑獭害出帝，宝炬
乃僭大号。